
Reklámjogi kérdések, avagy mi számít ajánlatnak?

Kulcsszavak: reklám; ajánlat; ésszerűség; mainpuláció; hirdetés
„Ez már a 21. század!” Ezzel a kifejezéssel sok mindenre asszociálhatunk, talán legtöbbször akkor emeljük ki mondandónkban, amikor valamilyen téren jelentős fejlettséget tapasztalunk, korábbi kortól eltérő változást észlelünk.
A média mára túlnyomó befolyást gyakorol ránk, ezért fontos, hogy megfelelő információval rendelkezzünk egy adott promóció során. Indokolt tehát, hogy a mai világban tisztában legyünk a reklámokkal kapcsolatos alapvető fogalmakkal, szabályokkal. Mielőtt a napjainkban hatályos szabályozást áttekintettem a reklámok alkotmányjogi megközelítéseivel együtt, fontos volt, hogy betekintést nyerjek abba, hogyan is alakultak a reklám és szólásszabadság viszonyának alkotmányos alapjai Magyarországon és az Amerikai Egyesült Államokban. Az alkotmányos megközelítés indokoltságát véleményem szerint az adja, hogy a reklámok megalkotásánál több alapvető jog védelmére kell figyelmet fordítani.
Szabályozás terén jelentős szerepe van egyes jogszabályoknak, a Magyar Reklámjogi Kódexnek, hiszen ezek segítségével láthatók át a jogviszony alanyainak egyes jogai és kötelezettségei.
Reklámjogi kérdéseknél tisztázandó, melyek azok a reklámkorlátozások és tilalmak, melyeket szem előtt tartva köteles a reklámszolgáltató megalkotni a reklámot úgy, hogy az a címzetthez megfelelő formában jusson.
A ,,reklám” egy gyakran használt kifejezés, mely pozitív tulajdonságai mellett megmutathatja negatív arcát is. Mindamellett, hogy egy promócióval új információhoz juthatunk, oda kell figyelni a manipulációra is, tehát szót kell ejtenünk reklámeszközökről és etikai kérdésekről is.
Miért fontos tehát megfelelő információval rendelkeznünk? Nos, a kérdésre a válasz lehet több megtörtént eset is, azonban ezek közül kiemelném az 1996-os Pepsi pontgyűjtő akciót és annak végkimenetelét. Mondhatni történelmet írt a Pepsi életébe az a fiatal fiú, aki összegyűjtött pontjaiért követelte vadászgépet, ezért is fektettem nagy hangsúlyt a tényállás bemutatására.
Áttekintendő, mikor lehet beszélünk ajánlatról és hirdetésről, illetve teljes mértékben érvényesül-e az információhoz való jogunk alapvető jogként?
Járjunk nyitott szemmel, legyünk tekintettel az apróbetűkre és nézzük objektív szemüvegen keresztül az adott hirdetést, keltsen az bármilyen impresszív hatást is!



